คลังลดภาษีค่าเช่าเรือหนุนเรือพาณิชย์
กระทรวงการคลัง ผ่อนคลายมาตรการภาษีเพื่อการส่งเสริมกองเรือพาณิชย์ไทย ผ่อนคลายภาระลงทุน
14 พ.ย. 2555

กระทรวงการคลัง ผ่อนคลายมาตรการภาษีเพื่อการส่งเสริมกองเรือพาณิชย์ไทย ผ่อนคลายภาระลงทุน
นายทนุศักดิ์  เล็กอุทัย  รมช.คลัง กล่าวว่า การเช่าเรือจากต่างประเทศมาเสริมระวางเรือไทยจะเป็นการผ่อนคลายภาระการลงทุนให้กับผู้ประกอบการเรือพาณิชย์ไทย ซึ่งมีความจำเป็นต้องมีเรือจำนวนหลายลำในการให้บริการที่มีประสิทธิภาพและมีความสามารถในการแข่งขันทั้งด้านความถี่และราคาการบริการ นอกจากนี้ยังเป็นการสงวนรายได้ค่าระวางเรือให้อยู่ในประเทศและเพื่อเป็นการประหยัดค่าขนส่งสินค้า
ล่าสุด คณะรัฐมนตรี ได้เห็นชอบมาตรการภาษีเพื่อการส่งเสริมกองเรือพาณิชย์ไทย โดยกำหนดให้ลดอัตราภาษีเงินได้สำหรับเงินได้ พึงประเมินที่เป็นค่าเช่าเรือเดินทะเลที่ใช้ในการขนส่งสินค้าระหว่างประเทศ ซึ่งการเช่าเรือนั้นได้รับอนุญาตตามกฎหมายว่าด้วยการส่งเสริมการพาณิชยนาวีที่นำมาคำนวณภาษีเงินได้ตามมาตรา 70 แห่งประมวลรัษฎากร จากอัตรา 15% เป็น 1% เป็นการชั่วคราว เฉพาะค่าเช่าที่มีการจ่ายตั้งแต่วันที่พระราชกฤษฎีกามีผลใช้บังคับ ถึงวันที่ 31 ธันวาคม พ.ศ. 2556
ด้านนายสาธิต รังคสิริ อธิบดีกรมสรรพากร กล่าวว่า การเช่าเรือจากต่างประเทศมาเสริมระวางเรือไทยจะเป็นการเพิ่มขีดความสามารถในการให้บริการแก่กองเรือพาณิชย์ไทย โดยจะช่วยให้สินค้าของทางราชการและภาคเอกชนสามารถส่งมอบได้ทันตามเวลา ไม่เกิดความเสียหายแก่ทางราชการและภาคเอกชนผู้ใช้บริการ